墨魚遊戲2

**《墨魚遊戲》第二輯**，係香港YouTube頻道試當真嘅網上節目，《墨魚遊戲》嘅續作，亦係試當真2025年10月底光榮執笠之前最後一個發佈嘅「試玩毛」系列節目。節目喺2025年8月喺亞洲國際博覽館拍，搵咗100位嚟自唔同界別嘅香港藝人一齊玩遊戲，競逐「10萬蚊」獎金。呢個節目同佢上一輯一樣都係以Netflix原創劇集《魷魚遊戲》做藍本進行二次創作，玩返香港人細個玩過嘅遊戲。節目喺2025年10月9號發佈先導片，跟住喺10月16號香港時間夜晚10點用《**墨魚遊戲2**》（，）個名首播遊戲上半部份；10月23號夜晚10點半用《**墨魚遊戲3**》（，）個名首播遊戲下半部份。

試當真宣稱節目用咗超過100萬港紙製作，但冇搵廣告客戶贊助，所以安排將100位參賽者嘅簽名遊戲衫用「次高價密封拍賣」方式公開拍賣，如果得到嘅經費多過製作成本，所有盈餘會捐晒畀香港手語機構「語橋社資」。

## 演出者
### 參賽者
《墨魚遊戲2》有100個參賽名額，試當真喺2025年10月9號喺網上發佈參賽者名單，公開咗其中98人嘅身份，但71同95號嘅身份未有公佈，坊間熱議佢哋係咪特別神秘嘉賓，或者只係甩底冇參與，最終確認係後者。

### 其他演出者
*朱栢康 飾 西裝男
*古天樂 飾 幕後BOSS
*鍾雪瑩 飾 叛變紅衣人
*梁天藍 飾 嬰兒（衫冧巴：1026）

## 比賽規則
《墨魚遊戲2》有5個遊戲，每個遊戲都會淘汰參加者，玩完5個遊戲都冇出局就係贏家。

第一回合同第二回合遊戲結束後嘅休息時間，會表決加唔加插淘汰環節，贊成投圓圈，反對投交叉，用明票方式逐一投票。如果交叉過半數，唔加插淘汰環節；如果圓圈過半數，會加插淘汰環節，投交叉嘅人有機會被淘汰；如果全部人投圓圈，會加插淘汰環節，全部人有機會被淘汰。第一回合嘅投票選擇亦成為第二回合嘅遊戲嘅分組。到第三回合休息時間，因為安排咗「突發事件」，自此廢除咗投票表決。

另外，第一回合同第二回合休息時間會有秘密收藏嘅功能卡畀玩家搵，有獎有罰。

## 第一集比賽內容

第一集用「《墨魚遊戲2》100人全明星大亂鬥」名義播，喺2025年10月16號播出，總共玩咗兩個遊戲。

### 第一個遊戲：[[狐狸先生幾多點]]
第一個遊戲98人參加，最後淘汰咗10人，淨返88人。

遊戲賽制：首先用爭凳仔嘅遊戲，揀20人做狐狸先生，淨低嘅人做狐狸仔。狐狸先生目標係要捉最少8隻狐狸仔，如果達唔到目標就全部被淘汰。而所有被捉或犯規嘅狐狸仔亦都要被淘汰。

### 第一個休息時間
休息時間加唔加插淘汰環節嘅表決結果：否決

休息時間嘅功能卡：第一位發現者可以指定同另一人共享，下一個遊戲各自可以發動一次跳過回合功能。呢張卡由廖子妤搵到，並同盧鎮業分享。

### 第二個遊戲：[[井字過三關]]
第二個遊戲88人參加，最後淘汰咗48人（包括遊戲時間淘汰47人同休息時間淘汰1人），淨返40人。

遊戲賽制：兩隊輪流用掟豆袋方式玩井字過三關，掟中空格坐嗰個空格；掟中敵方格由敵方揀坐邊個空格；掟中己方格或者掟唔中就有一次機會再掟，如果都唔得就直接被淘汰。如果同隊嘅人成功連成三格，連成三格嘅人就可以晉級，嗰局其餘嘅人被淘汰，就算同隊都淘汰。玩到最後如果得返一隊仲有人未玩，未玩嘅人直接晉級。

### 第二個休息時間
休息時間加唔加插淘汰環節嘅表決結果：否決

休息時間嘅功能卡：第一位發現者需要令另一個人主動接張卡，接收者又再搵另一個人，到休息時間結束嗰刻拎住張卡嘅人就被淘汰。呢張卡由藍仔頭搵到，之後先後由蘇致豪、潘宗孝、鄧月平、陸永權、黃詠霖、郭曉妍、吳倩怡、范梓謙接住，最後落到夏鼎泉手上。

## 第二集比賽內容
第二集用「《墨魚遊戲3》終局之戰」名義播，喺2025年10月23號播出，總共玩咗三個遊戲。

### 第三個遊戲：[[氹氹轉，菊花園|氹氹轉菊花園]]
第三個遊戲40人參加，最後淘汰咗24人（包括遊戲時間淘汰22人同休息時間淘汰2人），淨返16人。

遊戲賽制：呢個遊戲個名借用兒歌《氹氹轉菊花園》，同埋遊戲設備參考遊樂場嘅氹氹轉，但實際係個原創遊戲。氹氹轉外圍有三個菊花園，分別係圓形、正方形、三角形，而參加者就係菊花。每回合遊戲前，隊長會喺菊花入面揀三個菊花王，分別代表住三個菊花園，喺三個菊花園當中，其中一個畀壞人埋咗地雷，每一輪會隨機抽出兩個安全區、一個危險區，參加者要決定將自己種喺邊一個菊花園，每一輪開始之前，會公布危險區入面有幾多個地雷，最後會喺危險區入面抽籤決定邊啲參加者踩中地雷炸死。音樂響起，氹氹轉開始轉動，參加者先可以離開氹氹轉選擇菊花園，落咗地之後，唔可以重返氹氹轉，當音樂停止，氹氹轉會停低，呢一刻仲喺氹氹轉上面嘅參加者，必須落去面前身處嘅菊花園，當淘汰至某個人數，遊戲先會結束。

### 第三個休息時間
休息時間加唔加插淘汰環節嘅表決結果：投票裝置畀叛變紅衣人蛇口鍾雪打爛咗，所以冇得投票。

休息時間突發事件：叛變紅衣人蛇口鍾雪闖入參加者休息室，並殺死喺休息室入面嘅其他紅衣人，然後揀咗三個「曾經係海軍陸戰隊」嘅參加者：王智騫、林子峰、張文傑，一齊去隊長室反抗，離開休息室，佢哋殺咗幾個紅衣人之後，畀多個紅衣人同埋隊長阻止，叛變紅衣人蛇口鍾雪當場被處死，喺死之前同三個參加者講下一個遊戲做隊長嘅生存率最高。剩低三個參加者，只有一個唔使死，通過包揼少走，決定呢個係邊個，最後，林子峰唔使死，而王智騫、張文傑當場被處死。

### 第四個遊戲：[[天下太平]]
第四個遊戲16人參加，最後淘汰咗8人，淨返8人。

遊戲賽制：遊戲開始前，參加者要扭蛋決定自己嘅隊伍，分別係墨魚隊、魷魚隊，扭完蛋決定晒參加者嘅隊伍之後，由隊入面嘅人揀一個參加者做隊長。場地分為墨魚隊、魷魚隊兩邊，先擊倒敵方三支旗，為之勝出。遊戲正式開始前，隊長先揀一個隊員做防護網，防護網手持一個盾牌，防護網只可以喺護城河入面移動。每回合有雙方嘅隊長猜包剪揼，猜贏咗嘅隊伍有三個行動選擇：一，起大炮；二，起防護網；三，發炮。規則：一，起大炮要派一個隊員入場，揀一個位起大炮，大炮可以放喺護城河以外嘅任何地方；二，哨子聲響起，有15秒時間攻擊，可以直接攻擊對方支旗，防護網要用盾牌擋走炮彈，保護自己支旗，大炮可以攻擊防護網，掉中防護網身體任何部位，防護網立即出局，大炮可以攻擊大炮，掉中大炮身體任何部位，大炮立即出局，喺15秒以內，大炮可以互相傳波。只有勝方生存者可以過關，敗方全隊出局。

### 第四個休息時間
最後八位過關嘅人：陸永權、林子峰、劉綺婷、黃詠霖、王嘉偉、李嘉彥、梁嘉銘、洪天明，換好代表進入決賽嘅西裝，然後一齊坐喺參加者休息室張圓枱度食飯、傾偈。

### 第五個遊戲：[[007入子彈]]
第五個遊戲8人參加，最後淘汰咗7人，淨返1人。

遊戲賽制：參加者要整齊噉拍拍子，然後作出行動，參加者有三個行動選擇：一，入子彈；二，防護網；三，呯呯呯。規則：一，入子彈行動係入一粒子彈；二，呯呯呯行動要清晰噉用槍指住目標，如果對方冇用防護網，對方就會中槍出局，如果對方用咗防護網，對方就唔會出局；三，防護網唔可以連續使用兩次；四，如果兩個人互相呯呯呯，兩粒子彈將會抵銷，兩個人都唔會中槍。做完任何動作之後，參加者必須停止動作，唔准講嘢、唔准移動，否則即刻出局。每位參加者獲得一把左輪手槍。冇隊長嘅指示，全部參加者唔可以出聲、唔可以郁。

### 終極遊戲：[[人性]]
終極遊戲1人參加，最後冇淘汰人。

遊戲賽制：兩個只可以有一個生存，參加者可以選擇開槍射死嬰兒，或者射死自己，參加者有2分鐘時間做決定，如果2分鐘內冇做到決定，兩個會一齊死。

實情為，參加者支槍已經冇子彈，參加者只要通過到最後考驗，選擇射死自己，證明到咗最後關頭，仲可以保留人性，就係最後嘅贏家。

## 收睇次數
《墨魚遊戲2》先導片喺發佈7日就已經有超過100萬收睇次數。

遊戲上半部份首播期間最多有超過13萬人同時睇緊，發佈17個鐘頭就已經有超過100萬收睇次數，發佈第3日已經超越咗「試映劇場」《唔通佢有男朋友》，成為試當真第二多收睇次數嘅影片，只係排第一輯《墨魚遊戲》後面。

遊戲下半部份（又叫《墨魚遊戲3》）首播期間最多有超過17萬人同時睇緊，發佈18個鐘頭就已經有超過100萬收睇次數。

## 軼事
*第一輯《墨魚遊戲》22位參賽者，有17位都有參加今輯遊戲，未有參加嘅5位包括吳家忻、黃梓豪、談善言同埋好青年荼毒室嘅楊俊賢、黎家樂。而17位上一輯參賽者入面，得JFFT嘅李嘉彥一位成功入到今輯嘅決賽回合。
*今輯第一個遊戲同上一輯一樣都係狐狸先生幾多點，玩法基本上一樣，但之後嘅遊戲就完全冇重覆上一輯。

## 註

## 引用咗

## 出面網頁
*試映劇場《墨魚遊戲2》｜試當真
*試玩毛《墨魚遊戲2》100人全明星大亂鬥｜試當真
*試玩毛《墨魚遊戲3》終局之戰｜試當真
*墨魚遊戲2 全明星親簽戰衣拍賣